
Adásszünet

Az Adásszünet a Médiumanalízis – Egész napos tévénézés programjára készült a Magyar Képzőművészeti egyetem intermédia tanszékén. A rendezvény 1991 óta ismétlődik, minden alkalommal más-más témára helyezve a hangsúlyt. A 2013. november 22-i akció az intermédia tanszék és a Labor Galéria közötti kommunikációra épült, melynek keretein belül az Adásszünet is levetítésre került.
Munkánk egy hat perces, hangos, fekete-fehér, élő akció alapján készült digitális videó. Megvalósításához egy televíziót, kamerát és üveglapot használtunk, így tudtunk elhelyezkedni a TV képernyőjének két oldalán. Egyikünk a „készülékbe kerülve” improvizált, eredetileg az üveglapot használva rajzfelületként, míg másikunk közvetlenül a képernyőre rajzolva próbálta lekövetni, amit lát. A folyamat teljesen párhuzamosan, azonos időben és térben zajlott.
Fontos szerepet tulajdonítottunk a hangnak. A vonalvezetést Tom Dissevelt és Kid Baltan különös atmoszférájú szerzeményeire hangoltuk. Ők voltak a 60-as évek elektroszonikus zenevilágának megteremtői, és nevükhöz kapcsolható az 1957-es Song of the Second Moon is, mely Magyarországon a Delta című ismeretterjesztő műsor szignálja lett.
Szerettünk volna reflektálni a televíziózásban bekövetkezett korszakváltozásra, a digitális átállásra - mely 2013. október 31-vel aktualizálódott – és emléket állítani az analóg műsorterjesztésnek. Videónkban a folyamatosság dominál, átkapcsolás, előretekerés és megszakítás nélkül.



